อยากไปทานร้านนี้นานแล้วค่ะ เพราะดูจากเพื่อนๆรีวิวในวงใน พอมีโอกาสเลยได้ไปนั่งทาน ????

ร้านสวย ดูลึกลับแต่ไม่แออัดค่ะ ดูโปร่ง โล่งหน่อย เพลงที่เปิดก็เพราะค่ะ ชอบมากๆ นั่งชิวๆสบายเลย ดูเมนูแล้วน่าทานหลายอย่าง ส่วนใหญ่จะเป็นอาหารฝรั่งที่ผสมไทย ออกแนวฟิวชั่นค่ะ มาดูเมนูเครื่องดื่ม ละลานตาเลยค่ะ ทั้งเบียร์ ไวน์ มี cocktail น่าทานๆเยอะมาก และมี mocktail สำหรับคนไม่ทานแอลกอฮอล์ด้วย ถูกใจมากๆค่ะ ????

เลยเริ่มสั่งด้วยแก้วแรกของเรา Care Bare Martini มาแบบเหมือนไอติมคอกเทลปั่น โรยน้องหมีจอลลี่แบร์มาด้วย ชอบมากกกกกกก เรากำลังชื่นชมแก้นี้อยู่เลย กำลังจะชิมแต่มองช้อนที่เค้าให้มาในแก้ว เจอคราบลิปสติกที่ช้อน.... หมดอารมณ์เลยค่ะ เราแจ้งน้องพนักงาน น้องได้แต่ขอโทษ แล้วเอาช้อนคันใหม่มาให้ ตอนนั้นบอกเลยว่าผิดหวัง แก้วนั้นถือว่ารสชาดดีนะคะ แต่อารมณ์ความชิวเราหายไปเยอะมากค่ะ ...ทำไมร้านระดับนี้ แค่ช้อนก็ไม่สะอาด???

เครื่องดื่มอีกแก้วเป็น mocktail ค่ะ ชื่อ Virgin Honey Bees แก้วนี้ของคุณแฟนค่ะ เราไม่ได้ชิม แต่นางบอกว่าอร่อยมาก หอม หวาน เปรี้ยว ตัวเราเองได้ทานแค่ passion fruit ผลไม้ประดับยังอร่อยเลย

เครื่องดื่มแก้วที่ 3 สั่ง Virgin Pina Colada อันนี้ก็เป็นน้ำกะทิใส่มะนาว น้ำเชื่อม... แต่ถือว่าอร่อยนะคะ บางที่กลิ่นกะทิกล่องแรงมาก แก้วนี้รับได้ค่ะ หอมๆ มันๆ เปรี้ยวๆ

ขอติเรื่อง mocktail/cocktail ร้านนี้นิดนึงตรงที่เค้าใช้น้ำแข็งหลอด เราอาจจะเรื่องมากไปเอง แต่รู้สึกว่ามันชุ่ยเกินไปสำหรับร้านระดับนี้ ราคานี้ค่ะ อย่างน้อยก็น่าจะบุบน้ำแข็งให้เป็นก้อนเล็กๆหน่อยจะดีกว่า

มาถึงอาหารกันบ้างค่ะ เราสั่งแค่ 2 เมนูเท่านั้น เพราะไปกันสองคน และปกติไม่ทานมื้อเย็นหนักๆ

จานแรกเป็นหอมทอดค่ะ เป็นของโปรดที่เห็นไม่ได้เลย ต้องสั่ง สำหรับจานนี้ถือว่าทอดมาดีเลยค่ะ แป้งบาง กรอบ หุ้มเนื้อหัวหอมทอดมาหวานๆ ทานกับทาร์ทาร์ซอส ออกเค็มๆจืดๆค่ะ ตัวหอมนี่แอบอมน้ำมันเยิ้มนิดนึง ทานกับซอสนี้เลยเลี่ยนไปซักนิดค่ะ 

จานที่สองเป็นสลัดค่ะ เครื่องเยอะ ไก่ฉีกเป็นชิ้นเล็กๆโรยมา คลุกน้ำสลัดมาให้เรียบร้อย ผักสลัดคอสหั่นมาให้แบบพอดีๆคำ สดและกรอบดีค่ะ แต่ๆๆๆๆๆๆ.... ตอนที่เรากำลังจะอ้ำเข้าปาก ก็ปราดดดดด ไปเห็นผมคลุกอยู่กับสลัดด้วยค่ะ ..เท่านี้แหละ หมดอารมณ์แล้วค่ะ ตอนนั้นผิดหวังที่สุด คือโดนลิปสติกไปแล้วกับช้อนในเครื่องดื่ม มาเจอผมอีก เราไม่อยากกินแล้ว แต่แฟนบอกให้ใจเย็นๆแล้วรีบกินแล้วรีบออก น้องพนักงานที่ยืนใกล้ๆคงเห็นท่าทางเราเลยค่อยๆเดินเข้ามาถาม เราก็พูดไปตามตรงว่าเจออะไร และแบบนี้เราคงไม่มั่นใจเรื่องความสะอาดของร้านนี้ 

สักพักก็มีพนักงานที่เป็นผู้ใหญ่กว่า เดินมาสอบถาม ขอโทษและเสนอว่าจะเปลี่ยนอาหารให้ใหม่ แต่เราทานสลัดไปเยอะแล้วก่อนเจอเส้นผม เลยไม่อยากรับ แล้วเราก็ไม่ได้ต้องการอะไร ทางพนักงานยืนยันว่าขอให้อะไรพิเศษเพื่อเป็นการขอโทษ 

สรุปว่าทางร้านให้ Fish 'n chips มา 1 bucket ซึ่งอร่อยมากนะคะ แต่เราทานไม่ไหวกันแล้วจริงๆ เลยได้แค่ชิมไปคนละสองสามคำ ????

สุดท้ายเช็คบิล ทางร้านก็ยังเดินมาขอโทษ และแสดงความรับผิดชอบเพิ่มเติมด้วยการขอไม่คิดค่าสลัดที่มีปัญหา ให้เราจ่ายแค่เครื่องดื่มกับหอมทอดเท่านั้น 

สำหรับเรารู้สึกดีขึ้นกับความรับผิดชอบของทางร้านค่ะ เลยขอบคุณที่เค้าใส่ใจและรับฟัง 

สรุปแล้วเราคิดว่า อาหารเราเฉยๆกับร้านนี้นะคะ แต่เครื่องดื่มและบรรยากาศถือว่าดีงาม บริการโอเค ราคาค่อนไปทางสูง ถ้ามีโอกาสก็จะมาทานอีกแน่นอนค่ะ ????